แนะนายจ้างที่จ้างแรงงานต่างด้าว ตามมติ 28 ก.ย. 64 รอบล่าสุด เร่งชำระค่าธรรมเนียมภายในวันที่ 15 มีนาคมนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า มีความห่วงใยนายจ้าง/สถานประกอบการที่ใช้แรงงานต่างด้าว ตามมติ 28 กันยายน 2564 หลังตรวจสอบพบนายจ้างยังไม่มาดำเนินการชำระค่าธรรมเนียมค่ายื่นคำขอและค่าธรรมเนียมใบอนุญาตทำงาน จำนวน 19,489 ราย คณะรัฐมนตรี (ครม.) จึงมีมติเมื่อวันที่ 15 กุมภาพันธ์ 2565 เห็นชอบตามที่กระทรวงแรงงานเสนอ เพื่อแก้ไขข้อขัดข้องให้นายจ้างสามารถดำเนินการได้ทันตามกำหนด ซึ่งหากยังไม่ดำเนินการให้แล้วเสร็จภายในวันที่ 15 มีนาคมนี้ จะส่งผลให้แรงงานต่างด้าวกลุ่มดังกล่าว ไม่สามารถดำเนินการตามขั้นตอนต่อไปได้และกลายเป็นแรงงานผิดกฎหมาย โดยนายจ้าง/สถานประกอบการ ต้องชำระค่าธรรมเนียมค่ายื่นคำขอฉบับละ 100 บาท และค่าธรรมเนียมใบอนุญาตทำงานฉบับละ 1,350 บาท ไม่เกินวันที่ 15 มีนาคม 2565 ณ สำนักงานจัดหางานกรุงเทพมหานครพื้นที่ 1 -10 หรือสำนักงานจัดหางานจังหวัด อันเป็นที่ตั้งของสถานที่ทำงานของคนต่างด้าว พร้อมย้ำถึงนายจ้างให้ดำเนินการตามขั้นตอนภายในระยะเวลาที่กำหนด เล็งเห็นความสำคัญของการจ้างแรงงานถูกกฎหมาย คนต่างด้าวได้รับความคุ้มครองและมีสิทธิประโยชน์ สวัสดิการ การคุ้มครองตามสิทธิที่พึงได้รับตามนโยบายของนายกรัฐมนตรีที่เน้นย้ำมาโดยตลอดด้านนายไพโรจน์ โชติกเสถียร อธิบดีกรมการจัดหางาน กล่าวว่า สำหรับแรงงานต่างด้าวตามมติ ครม.วันที่ 28 กันยายน 2564 เป็นกลุ่มคนต่างด้าว 3 สัญชาติ ได้แก่ กัมพูชา ลาว และเมียนมา ที่เจ้าหน้าที่เข้าไปตรวจสถานที่ก่อสร้าง สถานประกอบการ โรงงานและสถานที่ทำงาน ช่วงวันที่ 1– 30 พฤศจิกายน 2564 หากพบคนต่างด้าวทำงานโดยไม่ได้รับอนุญาตจะจัดทำประวัติเพื่อเข้าระบบการจ้างงานที่ถูกต้องภายใต้สถานการณ์โควิด-19 ภาพรวมหลังจากการลงพื้นที่ตรวจสอบ พบคนต่างด้าวอยู่ทำงานโดยไม่ได้รับอนุญาต รวมทั้งสิ้น 353,776 คน ในจำนวนนี้นายจ้าง/สถานประกอบการส่วนใหญ่ให้ความร่วมมือยื่นคำขออนุญาตทำงานแทนคนต่างด้าว พร้อมชำระค่าธรรมเนียมใบอนุญาตทำงานแล้ว 334,287 ราย ยังคงเหลือที่ไม่ดำเนินการอีก 19,489 ราย ซึ่งเมื่อพ้นระยะเวลาที่กำหนด หากนายจ้าง/สถานประกอบการ ยังไม่ดำเนินการตามขั้นตอนให้แล้วเสร็จ กรมการจัดหางานจำเป็นต้องตรวจสอบและดำเนินคดีตามกฎหมาย